Tristan Corbière
Tristan Corbière var en fransk digter fra symbolismens epoke. Han holdt sig uden for de litterære miljøer, og hans første og eneste digtsamling, Les Amours jaunes (1873, 'Bittersød kærlighed') blev ikke bemærket før 1883, da Paul Verlaine portrætterede ham i sine essays Les Poètes maudits.
Corbière følte sig som en outsider, og fødeegnen Bretagne er i digtene et symbol på hans særegne karakter. Hans digte er præget af ironi og skeptisk distance til anerkendt lyrisk stil, navnlig romantikken.